พระราชกฤษฎีกาห้ามมิให้นำปลาน้ำจืดบางชนิดเข้ามาในราชอาณาจักร  พ.ศ.2496
พระราชกฤษฎีกา
พระราชกฤษฎีกา
ห้ามมิให้นำปลาน้ำจืดบางชนิดเข้ามาในราชอาณาจักร
พ.ศ. ๒๔๙๖
 

ภูมิพลอดุลยเดช ป.ร.
ให้ไว้ ณ วันที่ ๒๖
พฤศจิกายน พ.ศ. ๒๔๙๖
เป็นปีที่ ๘
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรห้ามมิให้นำปลาน้ำจืดบางชนิดเข้ามาในราชอาณาจักร

อาศัยอำนาจตามความในมาตรา ๙๕
ของรัฐธรรมนูญแห่งราชอาณาจักรไทย พุทธศักราช ๒๔๗๕ แก้ไขเพิ่มเติม พุทธศักราช ๒๔๙๕
และมาตรา ๕๔ แห่งพระราชบัญญัติการประมง พ.ศ. ๒๔๙๐ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกาห้ามมิให้นำปลาน้ำจืดบางชนิดเข้ามาในราชอาณาจักร พ.ศ. ๒๔๙๖

มาตรา ๒[๑] พระราชกฤษฎีกานี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

มาตรา ๓ ห้ามมิให้บุคคลใดนำปลาที่มีชีวิตในตระกูลค๊าฟเข้ามาในราชอาณาจักร
โดยมิได้รับอนุญาตจากพนักงานเจ้าหน้าที่

มาตรา ๔ ในการขออนุญาตต่อพนักงานเจ้าหน้าที่ตามมาตรา
๓ ต้องมีเอกสารรับรองจากเจ้าหน้าที่ของประเทศที่ส่งปลาออกเพื่อแสดงว่าปลาที่ส่งมานั้นปราศจากโรค
แนบมากับคำขออนุญาตด้วย

มาตรา ๕ ให้รัฐมนตรีว่าการกระทรวงเกษตรรักษาการตามพระราชกฤษฎีกานี้


ผู้รับสนองพระบรมราชโองการ
จอมพล ป. พิบูลสงคราม
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ ด้วยปรากฏว่าเวลานี้มีเอกชนได้สั่งพันธุ์ปลาจีนในตระกูลค๊าฟมีชีวิตจากต่างประเทศเข้ามาทำการเพาะเลี้ยงในประเทศมากยิ่งขึ้น
และปรากฏว่า พันธุ์ปลาที่เอกชนนำเข้ามานั้น
ได้นำเชื้อโรคบางชนิดที่เป็นภัยแก่การเลี้ยงปลาเข้ามาด้วย เช่น โรคหนอนสมอ Anchor
worm (Lernaer) โรครา หรือโรคพยาธิเส้นไหม Cotton wool Discase (Saptolegmia)
และพวกเห็บ Fish Louse (Argulus sp.) เป็นต้น เมื่อพันธุ์ปลาเหล่านี้เข้ามาในประเทศแล้ว
ก็ได้นำไปเลี้ยงกันตามสถานที่ต่าง ๆ ทั่วราชอาณาจักร
ซึ่งทำให้โรคเหล่านี้ระบาดออกไปอย่างแพร่หลาย
ประกอบกับทางราชการประสงค์จะทราบสถิติจำนวนปลาที่เอกชนนำเข้ามาเพาะเลี้ยงในประเทศ จึงจำเป็นต้องตราพระราชกฤษฎีกานี้ออกบังคับใช้




















จุฑามาศ/ปรับปรุง
๒๓ กรกฎาคม ๒๕๕๘








[๑] ราชกิจจานุเบกษา
เล่ม ๗๐/ตอนที่ ๗๖/หน้า ๑๔๙๙/๘ ธันวาคม ๒๔๙๖